KIRJALLINEN KYSYMYS E-2134/99 esittäjä(t): Bart Staes (Verts/ALE) neuvostolle. Verovapaan kaupan lopettamisen vaikutus tax-free -alan työllisyyteen.



Virallinen lehti nro 203 E , 18/07/2000 s. 0141 - 0142



KIRJALLINEN KYSYMYS E-2134/99 esittäjä(t): Bart Staes (Verts/ALE) neuvostolle (29. marraskuuta 1999) Aihe: Verovapaan kaupan lopettamisen vaikutus tax-free -alan työllisyyteen Verovapaiden tuotteiden myynti ns. tax-free -liikkeissä lopetettiin 1. heinäkuuta 1999. Liikkeissä myytiin tiettyjä tuotteita (esimerkiksi hajuvesiä, savukkeita ja alkoholia) verovapaasti kansainvälisten lentojen matkustajille. Verovapaan kaupan kieltäminen perustuu Eurooppa-neuvoston Kölnin huippukokouksessa 3.4. kesäkuuta 1999 antamiin päätelmiin soveltaa yhdenmukaisesti neuvoston 17. toukokuuta 1977 antaman kuudennen (arvonlisäveroa koskevan) direktiivin nro 77/388/ETY(1) kaksitoista artiklaa. Tämä artikla salli verovapaan myynnin jatkumisen yhteisössä aina 30. kesäkuuta 1999 asti. Euroopan unionissa vastustettiin verovapaan kaupan lopettamista voimakkaasti monista eri syistä, joista yksi oli sen kielteinen vaikutus työllisyyteen. Komissio ja neuvosto ovat pitäneet kiinni väitteestään, että verovapaan kaupan kieltäminen ei vähennä työpaikkojen määrää, mutta tax-free -alalla asiasta ollaan eri mieltä. Esimerkiksi Brysselin lentokentän (Zaventem) Sky Shop -myynti laski neljänneksen kesäkuun 1999 jälkeen, minkä takia johto näki tarpeelliseksi vähentää 60 kokopäiväistä työpaikkaa. 1. Kuinka monta kokopäiväistä työpaikkaa tax-free -liikkeissä oli Euroopan unionissa 1. tammikuuta 1999? 2. Kuinka monta kokopäiväistä työpaikkaa tax-free -liikkeissä oli Euroopan unionissa 1. kesäkuuta 1999? 3. Kuinka monta kokopäiväistä työpaikkaa tax-free -liikkeissä oli Euroopan unionissa 1. heinäkuuta 1999? 4. Kuinka monta kokopäiväistä työpaikkaa tax-free -liikkeissä oli Euroopan unionissa 1. lokakuuta 1999? 5. Katsooko neuvosto kysymyksiin 14 annettujen vastausten perusteella, että kokopäiväisten työpaikkojen määrä tax-free -liikkeissä on laskenut Euroopan unionissa? 6. Onko neuvosto sitä mieltä, että edellä mainittu työpaikkojen menettäminen johtuu verovapaan kaupan lopettamisesta Euroopan unionissa? Jos neuvosto on tätä mieltä, onko se valmis tarkistamaan verovapaan kaupan kieltämistä? Jos neuvosto ei ole tätä mieltä, miten se perustelee kokopäiväisten työpaikkojen määrän vähenemisen tax-free -alalla? (1) EYVL L 145, 13.6.1977, s. 1. Vastaus (24. tammikuuta 2000) Neuvoston 1992 tekemän päätöksen mukaan yhteisön sisällä matkustaville tarjottava verovapaa myynti ei sovellu sisämarkkinoihin, joilla ei ole verotuksellisia rajoja. Neuvosto kuitenkin päätti vuonna 1992 säilyttää verovapaiden myymälöiden tilanteen ennallaan väliaikaisesti kesäkuun 1999 loppuun. Neuvosto on toistuvasti todennut, että ensisijaisesti on jäsenvaltioiden tehtävä lievittää sekä niitä sosiaalisia vaikutuksia kyseiselle alalle että niitä rajaseutujen alueellisia ongelmia, joita verovapaan myynnin lakkauttamisesta saattaa aiheutua. Jäsenvaltioiden käytettävissä olevat yhteisön välineet verovapaan myynnin lakkauttamisen mahdollisten seurausten käsittelemiseksi on esitelty komission 17. helmikuuta 1999 neuvostolle antamassa tiedonannossa(1). (1) EYVL C 66, 9.3.1999, s. 6.